audio audio | transcription string | speaker int64 |
|---|---|---|
Postquam id animum advertit, cōpiās suās Caesar in proximum collem subdūxit equitātumque, quī sustinēret hostium impetum, mīsit. | 20 | |
Ipse interim in colle mediō triplicem aciem īnstrūxit legiōnum quattuor veterānārum; | 20 | |
in summō iugō duās legiōnēs quās in Galliā citeriōre proximē cōnscrīpserat et omnia auxilia conlocāvit, ita ut suprā sē tōtum montem hominibus complēret; | 20 | |
impedīmenta sarcināsque in ūnum locum cōnferrī et eum ab iīs quī in superiōre aciē cōnstiterant mūnīrī iussit. | 20 | |
Helvētiī cum omnibus suīs carrīs secūtī impedīmenta in ūnum locum contulērunt; | 20 | |
ipsī cōnfertissimā aciē, reiectō nostrō equitātū, phalange facta sub prīmam nostram aciem successērunt. | 20 | |
Caesar prīmum suō, deinde omnium ex cōnspectū remōtīs equīs, ut aequātō omnium perīculō spem fugae tolleret, cohortātus suōs proelium commīsit. | 20 | |
Mīlitēs locō superiōre pilīs missīs facile hostium phalangem perfrēgērunt. | 20 | |
Ea disiecta gladiīs dēstrictīs in eōs impetum fēcērunt. | 20 | |
Gallīs magnō ad pugnam erat impedīmentō quod plūribus eōrum scūtīs ūnō ictū pilōrum trānsfīxīs et conligātis, cum ferrum sē īnflexisset, neque ēvellere neque sinistrā impedīta satis commodē pugnāre poterant, multī ut diū iactātō bracchiō praeoptārent scūtum manū ēmittere et nūdō corpore pugnāre. | 20 | |
Tandem vulneribus dēfessī et pedem referre et, quod mōns suberit circiter mīlle passuum spatiō , eō sē recipere coepērunt. | 20 | |
Captō monte et succēdentibus nostrīs, Boī et Tulingī, quī hominum mīlibus circiter quīndecim agmen hostium claudēbant et novissimīs praesidiō erant, ex itinere nostrōs ab latere apertō adgressī circumvenīre, et id cōnspicātī Helvētiī, quī in montem sēsē recēperant, rūrsus īnstāre et proelium redintegrāre coepērunt. | 20 | |
Rōmānī [conversa] signa bipertītō intulērunt: | 20 | |
prīma et secunda aciēs, ut victīs ac submōtīs resisteret, tertia, ut venientēs sustinēret. | 20 | |
Ita ancipitī proeliō diū atque ācriter pugnātum est. | 20 | |
Diūtius cum sustinēre nostrōrum impetūs nōn possent, alterī sē, ut coeperant, in montem recēpērunt, alterī ad impedīmenta et carrōs suōs sē contulērunt. | 20 | |
Nam hoc tōtō proeliō, cum ab hōrā septimā ad vesperum pugnātum sit, āversum hostem vidēre nēmō potuit. | 20 | |
Ad multam noctem etiam ad impedīmenta pugnātum est, proptereā quod prō vāllō carrōs obiēcērunt et ē locō superiōre in nostrōs venientēs tēla coiciēbant et nōn nūllī inter carrōs rotāsque matarās ac trāgulās subiciēbant nostrōsque vulnerābant. | 20 | |
Diū cum esset pugnātum, impedīmentīs castrīsque nostrī potītī sunt. | 20 | |
Ibi Orgetorigis fīlia atque ūnus ē fīliīs captus est. | 20 | |
Ex eō proeliō circiter hominum mīlia centum trīgintā superfuērunt eaque tōtā nocte continenter iērunt [nūllam partem noctis itinere intermissō]; | 20 | |
in fīnēs Lingonum diē quārtō pervēnērunt, cum et propter vulnera mīlitum et propter sepultūram occīsōrum nostrī [trīduum morātī] eōs sequī nōn potuissent. | 20 | |
Caesar ad Lingonās litterās nūntiōsque mīsit, nē eōs frūmentō nēve aliā rē iuvārent: | 20 | |
quī sī iūvissent, sē eōdem locō quō Helvētiōs habitūrum. | 20 | |
Ipse trīduō intermissō cum omnibus cōpiīs eōs sequī coepit. | 20 | |
Helvētiī omnium rērum inopiā adductī lēgātōs dē dēditiōne ad eum mīsērunt. | 20 | |
Quī cum eum in itinere convēnissent sēque ad pedēs prōiēcissent suppliciterque locūtī flentēs pācem petīssent, atque eōs in eō locō quō tum essent suum adventum expectāre iussisset, pāruērunt. | 20 | |
Eō postquam Caesar pervēnit, obsidēs, arma, servōs quī ad eōs perfūgissent, poposcit. | 20 | |
Quod ubi Caesar resciit, quōrum per fīnēs ierant hīs utī conquīrerent et redūcerent, sī sibi pūrgātī esse vellent, imperāvit; | 20 | |
reductōs in hostium numerō habuit; | 20 | |
reliquōs omnēs obsidibus, armīs, perfugīs trāditīs in dēditiōnem accēpit. | 20 | |
Helvētiōs, Tulingōs, Latobrigōs in fīnēs suōs, unde erant profectī, revertī iussit, et, quod omnibus frūgibus āmissīs domī nihil erat quō famem tolerārent, Allobrogibus imperāvit ut iīs frūmentī cōpiam facerent; | 20 | |
ipsōs oppida vīcōsque, quōs incenderant, restituere iussit. | 20 | |
Id ea maximē ratiōne fēcit, quod nōluit eum locum unde Helvētiī discesserant vacāre, nē propter bonitātem agrōrum Germānī, quī trāns Rhēnum incolunt, ex suīs fīnibus in Helvētiōrum fīnēs trānsīrent et fīnitimī Galliae prōvinciae Allobrogibusque essent. | 20 | |
Boiōs petentibus Haeduīs, quod ēgregiā virtūte erant cognitī, ut in fīnibus suīs conlocārent, concessit; | 20 | |
quibus illī agrōs dedērunt quōsque posteā in parem iūris lībertātisque condiciōnem atque ipsī erant recēpērunt. | 20 | |
In castrīs Helvētiōrum tabulae repertae sunt litterīs Graecīs cōnfectae et ad Caesarem relātae, quibus in tabulīs nōminātim ratiō cōnfecta erat, quī numerus domō exīsset eōrum quī arma ferre possent, et item sēparātim, quot puerī, senēs mulierēsque. | 20 | |
[Quārum omnium rērum] summa erat capitum Helvētiōrum milium ducentōrum sexāgintā trium, Tulingōrum mīlium trīgintā sex, Latobrigōrum quattuordecim, Rauracōrum vīgintī trium, Boiōrum trīgintā duōrum; | 20 | |
ex hīs quī arma ferre possent ad mīlia nōnāgintā duo. | 20 | |
Summa omnium fuērunt ad mīlia trecenta sexāgintā octo. | 20 | |
Eōrum quī domum rediērunt cēnsū habitō, ut Caesar imperāverat, repertus est numerus milium centum et decem. | 20 | |
Caesar, postquam ex Menapiīs in Trēverōs venit, duābus dē causīs Rhēnum trānsīre cōnstituit; | 25 | |
quārum ūna erat, quod auxilia contrā sē Trēverīs miserant, altera, nē ad eōs Ambiorix receptum habēret. | 25 | |
Hīs cōnstitūtīs rēbus paulum suprā eum locum quō ante exercitum trādūxerat facere pontem īnstituit. | 25 | |
Nōta atque īnstitūta ratiōne magnō mīlitum studiō paucīs diēbus opus efficitur. | 25 | |
Firmō in Trēverīs ad pontem praesidiō relictō, nē quis ab hīs subitō mōtus orerētur, reliquās cōpiās equitātumque trādūcit. | 25 | |
Vbīī, quī ante obsidēs dederant atque in dēditiōnem vēnerant, pūrgandī suī causā ad eum lēgātōs mittunt, quī doceant neque auxilia ex suā cīvitāte in Trēverōs missa neque ab sē fidem laesam: | 25 | |
petunt atque ōrant ut sibi parcat, nē commūnī odiō Germānōrum innocentēs prō nocentibus poenās pendant; | 25 | |
sī amplius obsidum vellet, dare pollicentur. | 25 | |
Cognitā Caesar causā reperit ab Suēbīs auxilia missa esse; | 25 | |
Vbiōrum satisfactiōnem accipit, aditūs viāsque in Suēbōs perquīrit. | 25 | |
Interim paucīs post diēbus fit ab Vbiīs certior Suēbōs omnēs in ūnum locum cōpiās cōgere atque eīs nātiōnibus quae sub eōrum sint imperiō dēnūntiāre, ut auxilia peditātūs equitātūsque mittant. | 25 | |
Hīs cognitīs rēbus rem frūmentāriam prōvidet, castrīs idōneum locum dēligit; | 25 | |
Vbīīs imperat ut pecora dēdūcant suaque omnia ex agrīs in oppida cōnferant, spērāns barbarōs atque imperītōs hominēs inopiā cibāriōrum adductōs ad inīquam pugnandī condiciōnem posse dēdūcī; | 25 | |
mandat, ut crēbrōs explōrātōrēs in Suēbōs mittant quaeque apud eōs gerantur cognōscant. | 25 | |
Illī imperāta faciunt et paucīs diēbus intermissīs referunt: | 25 | |
Suēbōs omnēs, posteāquam certiōrēs nūntiī dē exercitū Rōmānōrum vēnerint, cum omnibus suīs sociōrumque cōpiīs, quās coēgissent, penitus ad extrēmōs fīnēs sē recēpisse: | 25 | |
silvam esse ibi īnfīnītā magnitūdine, quae appellātur Bacenis; | 25 | |
hanc longē intrōrsus pertinēre et prō nātīvō mūrō obiectam Cheruscōs ab Suēbīs Suēbōsque ab Cheruscīs iniūriīs incursiōnibusque prohibēre: | 25 | |
ad eius initium silvae Suēbōs adventum Rōmānōrum exspectāre cōnstituisse. | 25 | |
Quoniam ad hunc locum perventum est, nōn aliēnum esse vidētur dē Galliae Germāniaeque mōribus et quō differant hae nātiōnēs inter sēsē prōpōnere. | 25 | |
In Galliā nōn sōlum in omnibus cīvitātibus atque in omnibus pāgīs partibusque, sed paene etiam in singulīs domibus factiōnēs sunt, eārumque factiōnum prīncipēs sunt quī summam auctōritātem eōrum iūdiciō habēre exīstimantur, quōrum ad arbitrium iūdiciumque summa omnium rērum cōnsiliōrumque redeat. | 25 | |
Itaque eius reī causa antīquitus īnstitūtum vidētur, nē quis ex plēbe contrā potentiōrem auxilī egēret: | 25 | |
suōs enim quisque opprimī et circumvenīrī nōn patitur, neque, aliter sī faciat, ūllam inter suōs habet auctōritātem. | 25 | |
Haec eadem ratiō est in summā tōtīus Galliae: namque omnēs cīvitātēs in partēs dīvīsae sunt duās. | 25 | |
Cum Caesar in Galliam vēnit, alterīus factiōnis prīncipēs erant Aeduī, alterīus Sēquanī. | 25 | |
Hī cum per sē minus valērent, quod summa auctōritās antīquitus erat in Aeduīs magnaeque eōrum erant clientēlae, Germānōs atque Ariovistum sibi adiūnxerant eōsque ad sē magnīs iactūrīs pollicitātiōnibusque perdūxerant. | 25 | |
Quā necessitāte adductus Dīviciācus auxilī petendī causā Rōmam ad senātum profectus īnfectā rē redierat. | 25 | |
In eōrum locum Rēmī successerant: | 25 | |
quōs quod adaequāre apud Caesarem grātia intellegēbātur, eī, quī propter veterēs inimīcitiās nūllō modō cum Aeduīs coniungī poterant, sē Rēmīs in clientēlam dicābant. | 25 | |
Hōs illī dīligenter tuēbantur: ita et novam et repente collēctam auctōritātem tenēbant. | 25 | |
Eō tum statū rēs erat, ut longē prīncipēs habērentur Aeduī, secundum locum dignitātis Rēmī obtinērent. | 25 | |
In omnī Galliā eōrum hominum, quī aliquō sunt numerō atque honōre, genera sunt duo. | 25 | |
Nam plēbēs paene servōrum habētur locō, quae nihil audet per sē, nūllō adhibētur cōnsiliō. | 25 | |
Plērīque, cum aut aere aliēnō aut magnitūdine tribūtōrum aut iniūria potentiōrum premuntur, sēsē in servitūtem dīcant nōbilibus: | 25 | |
in hōs eadem omnia sunt iūra, quae dominīs in servōs. | 25 | |
Sed dē hīs duōbus generibus alterum est druidum, alterum equitum. | 25 | |
Illī rēbus dīvīnīs intersunt, sacrificia pūblica ac prīvāta prōcūrant, religiōnēs interpretantur: | 25 | |
ad hōs magnus adulēscentium numerus disciplīnae causā concurrit, magnōque hī sunt apud eōs honōre. | 25 | |
Nam ferē dē omnibus contrōversiīs pūblicīs prīvātīsque cōnstituunt, et, sī quod est admissum facinus, sī caedēs facta, sī dē hērēditāte, dē fīnibus contrōversia est, idem dēcernunt, praemia poenāsque cōnstituunt; | 25 | |
sī quī aut prīvātus aut populus eōrum dēcrētō nōn stetit, sacrificiīs interdīcunt. | 25 | |
Haec poena apud eōs est gravissima. | 25 | |
Quibus ita est interdictum, hī numerō impiōrum ac scelerātōrum habentur, hīs omnēs dēcēdunt, aditum sermōnemque dēfugiunt, nē quid ex contāgiōne incommodī accipiant, neque hīs petentibus iūs redditur neque honōs ūllus commūnicātur. | 25 | |
Hīs autem omnibus druidibus praeest ūnus, quī summam inter eōs habet auctōritātem. | 25 | |
Hōc mortuō aut sī quī ex reliquīs excellit dignitāte succēdit, aut, sī sunt plūrēs parēs, suffrāgiō druidum, nōnnumquam etiam armīs dē prīncipātū contendunt. | 25 | |
hī certō annī tempore in fīnibus Carnūtum, quae regiō tōtīus Galliae mediā habētur, cōnsīdunt in locō cōnsecrātō. | 25 | |
Hūc omnēs undique, quī contrōversiās habent, conveniunt eōrumque dēcrētīs iūdiciīsque pārent. | 25 | |
Disciplīna in Britanniā repertā atque inde in Galliam trānslāta esse exīstimātur, et nunc, quī dīligentius eam rem cognōscere volunt, plērumque illō discendī causā proficīscuntur. | 25 | |
Druidēs ā bellō abesse cōnsuērunt neque tribūta ūna cum reliquīs pendunt; | 25 | |
mīlitiae vacātiōnem omniumque rērum habent immūnitātem. | 25 | |
Tantīs excitātī praemiīs et suā sponte multī in disciplīnam conveniunt et ā parentibus propinquīsque mittuntur. | 25 | |
Magnum ibi numerum versuum ēdiscere dīcuntur. | 25 | |
Itaque annōs nōnnūllī vīcēnōs in disciplīnā permanent. | 25 | |
Neque fās esse exīstimant eā litterīs mandāre, cum in reliquīs ferē rēbus, pūblicīs prīvātīsque ratiōnibus Graecīs litterīs ūtantur. | 25 | |
Id mihi duābus dē causīs īnstituisse videntur, quod neque in vulgum disciplīnam efferrī velint neque eōs, quī discunt, litterīs cōnfīsōs minus memoriae studēre: | 25 | |
quod ferē plērīsque accidit, ut praesidiō litterārum dīligentiam in perdiscendō ac memoriam remittant. | 25 | |
In prīmīs hoc volunt persuādēre, nōn interīre animās, sed ab aliīs post mortem trānsīre ad aliōs, atque hoc maximē ad virtūtem excitārī putant metū mortis neglēctō. | 25 | |
Multa praetereā dē sīderibus atque eōrum mōtū, dē mundī ac terrārum magnitūdine, dē rērum nātūra, dē deōrum immortālium vī ac potestāte disputant et iuventūtī trādunt. | 25 | |
Alterum genus est equitum. | 25 | |
Hī, cum est ūsus atque aliquod bellum incīdit (quod ferē ante Caesaris adventum quotannīs accidere solēbat, utī aut ipsī iniūriās īnferrent aut illātās prōpulsārent), omnēs in bellō versantur, atque eōrum ut quisque est genere cōpiīsque amplissimus, ita plūrimōs circum sē ambactōs clientēsque habet. | 25 |
Subsets and Splits
No community queries yet
The top public SQL queries from the community will appear here once available.